CELEX: 62007CA0414
Language: sk
Date: 2008-12-22 00:00:00
Title: Vec C-414/07: Rozsudok Súdneho dvora (štvrtá komora) z  22. decembra 2008 (návrh na začatie prejudiciálneho konania, ktorý podal Wojewódzki Sąd Administracyjny w Krakowie – Poľská republika) – Magoora sp. zoo/Dyrektor Izby Skarbowej w Krakowie (Šiesta smernica o DPH — Článok 17 ods. 2 a 6 — Vnútroštátna právna úprava — Odpočítanie DPH súvisiacej s nákupom pohonných hmôt pre určité vozidlá bez ohľadu na účel ich používania — Skutočné obmedzenie práva na odpočítanie — Vylúčenia stanovené vnútroštátnou právnou úpravou v čase nadobudnutia účinnosti smernice)

21.2.2009   
            
            
               SK
            
            
               Úradný vestník Európskej únie
            
            
               C 44/17
            
         Rozsudok Súdneho dvora (štvrtá komora) z 22. decembra 2008 (návrh na začatie prejudiciálneho konania, ktorý podal Wojewódzki Sąd Administracyjny w Krakowie – Poľská republika) – Magoora sp. zoo/Dyrektor Izby Skarbowej w Krakowie
   (Vec C-414/07) (1)
   
   (Šiesta smernica o DPH - Článok 17 ods. 2 a 6 - Vnútroštátna právna úprava - Odpočítanie DPH súvisiacej s nákupom pohonných hmôt pre určité vozidlá bez ohľadu na účel ich používania - Skutočné obmedzenie práva na odpočítanie - Vylúčenia stanovené vnútroštátnou právnou úpravou v čase nadobudnutia účinnosti smernice)
   (2009/C 44/27)
   Jazyk konania: poľština
   Vnútroštátny súd, ktorý podal návrh na začatie prejudiciálneho konania
   Wojewódzki Sąd Administracyjny w Krakowie
   Účastníci konania pred vnútroštátnym súdom
   
      Žalobca: Magoora sp. zoo
   
      Žalovaný: Dyrektor Izby Skarbowej w Krakowie
   Predmet veci
   Návrh na začatie prejudiciálneho konania – Wojewódzki Sąd Administracyjny w Krakowie – Výklad článku 17 ods. 2 a 6 smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (Ú. v. ES L 145, s. 1; Mim. vyd. 09/001, s. 23) – Vnútroštátna právna úprava, ktorá vylučuje právo na odpočet dane zaplatenej pri kúpe paliva pre niektoré vozidlá bez ohľadu na účel používania (podnikateľský alebo súkromný) príslušného vozidla – Zmena kritérií týkajúcich sa vozidiel, na ktoré sa vzťahuje vylúčenie, ktorá má za následok faktické obmedzenie pôsobnosti práva na odpočet v porovnaní s obdobím pred nadobudnutím účinnosti smernice v príslušnom členskom štáte
   Výrok rozsudku
   Je v rozpore s článkom 17 ods. 6 druhým pododsekom šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia, aby členský štát úplne zrušil v súvislosti s prebratím uvedenej smernice do vnútroštátneho práva vnútroštátne ustanovenia týkajúce sa obmedzenia práva na odpočítanie DPH zaplatenej na vstupe a zaťažujúcej nákup pohonných hmôt pre motorové vozidlá používané na činnosti podliehajúce dani a tieto ustanovenia ku dňu nadobudnutia účinnosti tejto smernice na jeho území nahradil ustanoveniami, ktoré stanovujú v danej oblasti nové kritériá, ak – čo prináleží posúdiť vnútroštátnemu súdu – mali tieto ustanovenia za následok rozšírenie pôsobnosti týchto obmedzení. V každom prípade uvedený článok bráni tomu, aby členský štát neskôr zmenil svoju právnu úpravu, ktorá nadobudla účinnosť k tomuto dátumu tak, že rozšíri pôsobnosť týchto obmedzení v porovnaní so situáciou, ktorá existovala pred týmto dátumom.
   
      (1)  Ú. v. EÚ C 269, 10.11.2007.